Το **Σίνμοε** (ιαπων. 新燃岳, *Shinmoedake*) είναι βουνό, και συγκεκριμένα ενεργό ηφαίστειο, στον Νομό Καγκοσίμα της νότιας Ιαπωνίας, στη νήσο Κιούσου. Αποτελεί μέρος της ομάδας ηφαιστείων που είναι γνωστή ως όρη Κιρισίμα. Είναι γεωλογικώς νεαρό ηφαίστειο, καθώς πιστεύεται ότι σχηματίσθηκε στο χρονικό διάστημα από το 23000 π.Χ. μέχρι το 5300 π.Χ. περίπου.

Γεωγραφικά δεδομένα
-------------------

Το υψόμετρο της κορυφής (χείλη του κρατήρα) του όρους Σίνμοε είναι σήμερα 1.420,8 μέτρα πάνω από τη μέση επιφάνεια της θάλασσας. Συγκριτικά, το υψηλότερο σημείο της ομάδας ηφαιστείων Κιρισίμα είναι 1.700 μέτρα. Οι γεωγραφικές συντεταγμένες της κορυφής είναι 31°54΄34΄΄ Βόρειο πλάτος και 130°53΄11΄΄ Ανατολικό μήκος.

Εκρήξεις
--------

Εκρήξεις του Σίνμοε έχουν καταγραφεί τα έτη 1716, 1717, 1771, 1822, 1959, 1991, 2008, 2009, 2011, 2017, 2018 και 2020, πρόκειται δηλαδή για ένα ηφαίστειο αρκετά ενεργό κατά τη σύγχρονη εποχή.

### Οι εκρήξεις του 2011

Το 2011 οι εκρήξεις άρχισαν στις 19 Ιανουαρίου. Το πρωί της 26ης Ιανουαρίου, στις 7:30 π.μ. τοπική ώρα, η αυξημένη δραστηριότητα κάλυψε με στάχτη τη γύρω περιοχή, κλείνοντας 4 σιδηροδρομικές γραμμές και προκαλώντας την ακύρωση αεροπορικών δρομολογίων. Μετά το 1959 αυτή ήταν η μεγαλύτερη έκρηξη του όρους Σίνμοε. Την επόμενη ημέρα, το επίπεδο ηφαιστειακού συναγερμού υψώθηκε στο 3.

Την 1η Φεβρουαρίου μια ακόμα μεγαλύτερη έκρηξη έστειλε μια στήλη καπνού και στάχτης σε ύψος 2,5 χιλιομέτρων στην ατμόσφαιρα και πέταξε ηφαιστειακές βόμβες σε αποστάσεις έως και 1,5 χιλιόμετρο από τον κρατήρα. Μέσα στον Φεβρουάριο του 2011 ένας θόλος λάβας (ηφαιστειακός δόμος) σχηματίσθηκε μέσα στον κρατήρα. Στις 17 του μήνα μια σύσταση για εκκένωση εκδόθηκε από τις αρχές για 2.500 ανθρώπους στην περιοχή της πόλεως Μιγιακονότζο, όταν ισχυρές βροχοπτώσεις δημιούργησαν κίνδυνο προκλήσεως λαχάρ, αλλά τελικώς απομακρύνθηκαν λιγότεροι από εκατό άνθρωποι.

Στις 13 Μαρτίου, μόλις δύο ημέρες μετά τον ισχυρότατο σεισμό στο Τοχόκου, το ηφαίστειο εξερράγη και πάλι, αρχίζοντας ξανά να εκτοξεύει πέτρες και στάχτη που έφταναν σε ύψος 4 χιλιομέτρων. Είναι αβέβαιο αν αυτό συνδέεται με τον σεισμό. Αυτή η έκρηξη υποχρέωσε την εκκένωση αρκετών εκατοντάδων κατοίκων.

### Οι εκρήξεις του 2018

Στις 6 Μαρτίου 2018 μια μεγάλη έκρηξη άρχισε με την εκτόξευση πυρακτωμένων βράχων και στάχτης σε ύψη 4,5 χιλιομέτρων. Στις 22 Ιουνίου συνέβη και άλλη έκρηξη, 4 ημέρες μετά από έναν σεισμό μεγέθους 6,1 βαθμών Ρίχτερ, που κτύπησε την Οσάκα, με την εκτόξευση στάχτης και σκόνης σε παρόμοιο ύψος.

Το Σίνμοε στον κινηματογράφο
----------------------------

Το όρος Σίνμοε χρησίμευσε ως τοποθεσία για τα γυρίσματα της ταινίας Τζέιμς Μποντ του 1967 *Ζεις μονάχα δυο φορές*. Συγκεκριμένα ήταν το ηφαίστειο μεσά στον κρατήρα του οποίου στεγαζόταν η μυστική βάση πυραύλων των «κακών».

Παραπομπές
----------

1. 1 2  Earthquakes and volcanoes, U-Tokyo. «Eruption of Shinmoedake (a stratovolcano of the Kirishima volcano group), Japan, 2011». *University of Tokyo*. Outreach and Public Relations Office. Ανακτήθηκε στις 27 Ιανουαρίου 2011.
2. ↑  «Experts warn recent Japanese volcanic eruptions similar to those 300 years ago», *Yomiuri Shimbun*, 30 Ιανουαρίου 2011
3. ↑  «Kyushu’s Shinmoedake volcano erupts for first time in six years». .
4. ↑  Fujita, Akiko (Ιανουαρίου 27, 2011). «Volcano Erupts in Southern Japan, Smoke Seen 5,000 Feet Above the Crater». *ABC News*.. Ανακτήθηκε στις 13 Μαρτίου 2011.
5. ↑  Johnston, Eric: «Latest volcano show: Shinmoe Αρχειοθετήθηκε 2012-07-15 at Archive.is», *Japan Times*, 1 Μαρτίου 2011, σελ. 3.
6. ↑  Takano, Saika; Michael Watson (February 17, 2011). «Residents near Japanese volcano urged to evacuate». *Reuters*. Αρχειοθετήθηκε από το πρωτότυπο στις 2013-06-22.. Ανακτήθηκε στις 13 March 2011.
7. ↑  «Shinmoedake volcano erupts as Japan struggles in earthquake aftermath» Αρχειοθετήθηκε 2012-07-26 στο Wayback Machine. *peoplestar.co.uk*, retrieved on 2011-03-15.
8. ↑  «Japanese volcano erupts». Times Live. 13 Μαρτίου 2011. Ανακτήθηκε στις 13 Μαρτίου 2011.
9. ↑  Kennedy, Helen (March 13, 2011). «Hundreds flee in Japan after Shinmoedake volcano begins spewing ash, boulders». *New York Daily News*. Αρχειοθετήθηκε από το πρωτότυπο στις 2011-10-12.. Ανακτήθηκε στις 13 March 2011.
10. ↑  News, BBC Asia (10 March 2018). «Mount Shinmoedake: Warning over Japan's James Bond volcano».. Ανακτήθηκε στις 12 March 2018.
11. ↑  «Japan volcano featured in 'James Bond' movie erupts, ejecting smoke and rocks». Reuters. 22 June 2018. .
12. ↑  «Japan volcano Mount Shinmoedake, scene of Sean Connery 'You Only Live Twice' James Bond film, erupts». NY Daily News. 27 Ιανουαρίου 2011. Ανακτήθηκε στις 19 Αυγούστου 2012.

Εξωτερικοί σύνδεσμοι
--------------------

* Η ομάδα Κιρισίμα ως ενιαίο ηφαίστειο στη Γεωλογική Υπηρεσία της Ιαπωνίας
* Παρατήρηση εκρήξεων τον Ιανουάριο του 2011 στο *YouTube*
* Αρχείο κλιπ του Σίνμοε στο *Volcano Video HQ*